Cesarhanmun/geonobi-data huggingface dataset:
地名: 南陽 (京畿道, 都護府)
年: 1663.0

○慶尙監司李尙眞以本道弊瘼十條啓聞, "其一, 各司奴婢釐正虛錄, 頉下逃亡, 而隨其被災輕重, 當年身貢, 或全減、或半減。 其二, 內奴婢身貢, 倍於寺奴婢, 或減升尺、或減匹數、或換作各種, 俾無偏苦之弊。 其三, 鹽夫案付之後, 逃者死者, 船腐而不改者, 令該曹竝皆頉下, 俾無隣族之弊。 其四, 諸宮家各衙門設屯處, 民田混占者甚多, 投入避役者亦多, 革罷雖難, 宜有裁損, 且擇其中丁壯, 許充軍額。 其五, 南陽、錦城牧場新設之後, 官屯民田, 混入其中, 宜有變通, 以除民瘼。 其六, 罪人之定配絶島者, 其數甚多, 主客俱困, 先以輕罪移配, 自今勿爲定配。 其七, 豐基、榮川兩邑田稅, 遵置於丹陽水邊, 以水路直納, 醴泉田稅, 亦令一體水路直納爲便。 其八, 巨濟縣
              漆原島祭享牛、司僕牛, 五百二十餘首, 而地甚瘠薄, 草不茂盛, 每年春夏, 繼以藁草, 男負女戴, 輸入島中, 其弊不貲, 司僕牛, 則或移放、或發費, 以省民弊。 其九, 束伍給保, 他道所無, 或父爲元軍, 子爲保, 或子爲元軍, 父爲保, 有害於官與民最大, 宜爲變通, 一如他道。 其十, 各邑及鄕校奴婢最少, 無以成樣者, 以各司奴婢若干口劃給, 幸甚。" 上以其狀下籌司。 籌司回啓: "議皆施行。 而獨寺奴婢, 虛實難卞, 不許釐正。 束伍給保事, 使兵使通議更啓。 寺奴婢劃給各邑及鄕校事, 姑觀勢處之。" 上從之。

○司諫閔維重啓曰: "水原有私奴, 劫奪士族裵貴賢在室之妹, 貴賢呈狀於本府, 則府使洪處厚, 推諉於南陽, 趁不聽理, 以致正犯逃失。 請洪處厚先罷後推。" 從之。
地名: 南陽 (京畿道, 都護府)
年: 1666.0

○巳時, 上引見大臣、備局諸臣。 領相鄭太和曰: "南陽縣監閔蓍重疏本末端有云: ‘當丙子之亂, 府使尹棨罵賊而死, 當時手下兵校, 無不散潰, 獨軍官宋後璟、縣吏金澤ㆍ洪仁彦ㆍ洪信, 官奴命吉等及其家奴一人, 終始相守, 以身殉之。 其中後璟, 亂斫之中, 喉息未絶, 至今生存, 宜示褒奬之意’ 云, 此人等節義可尙。 依蓍重疏, 贈職復戶等事, 令該曹稟處何如。" 上從之。 左相洪命夏曰: "後璟則令該曹收用似宜矣。" 上曰: "相當職除授, 以爲激勸之地。" 太和曰: "水原府使兪瑒疏言: ‘本府束伍, 累次增加, 至於六千餘人, 而其中老弱逃故亦多, 若減數抄擇, 則可爲精鍊’ 云, 將若之何?" 上曰: "六千人內, 減二千, 盡除老弱, 抄出精壯, 而馬軍, 則限十哨, 步軍, 則限三十哨, 而此後, 則每年只隨闕充定而已, 更無得加一人、減一人。" 太和曰: "明春歲首, 當行世子冊禮, 而預定日字後, 方可以前期習儀也。" 禮判鄭致和曰: "令日官涓吉, 則正月二十二日及二月初四日爲吉云。" 上令第定以正月二十二日, 而臨時觀勢進退。 上曰: "湖南山郡大同之不便, 人多言之, 道臣亦陳其弊, 故不得不革罷矣。 今見御史書啓, 以爲民情皆願復設云, 何如?" 命夏曰: "罷大同之後, 湖南人皆歸咎於臣, 至有貽書責之者。 小邑之民, 皆願不革云。" 太和曰: "今聞民情, 皆以革罷爲非矣。" 上曰: "民願如此, 山郡大同, 復設可也。" 刑判金佐明曰: "今春沿海大同一結十三斗中, 旣減一斗, 永爲定式, 山郡大同, 亦令一體施行。" 上從之。 佐明曰: "不入籍赴擧者, 全家徙邊, 已有事目, 武擧子, 則固當徙邊, 而至於儒生, 則係是士族, 似有減等之擧矣。" 上曰: "不然。 文武何擇焉。 況武擧子中, 若有士族, 則亦當減等乎? 法不當如是也。"

○上御熙政堂, 引見大臣及備局諸臣。 領相鄭太和曰: "南陽縣監閔蓍重陳疏以爲: ‘良民身役甚重, 不能保存。 今因戶籍新成, 分上中下三等之戶, 戶各出布, 以爲經用。’ 云。 此與故參判兪棨疏意略同, 故相金堉亦爲此說。 而臣與左相洪命夏相議, 則以爲戶籍纔成, 又收戶布, 則必有民怨云矣。 諸臣皆言: ‘法非不善, 而不可率爾變通。’" 上命待明秋更議。 太和曰: "蓍重疏末言: ‘府使尹棨, 死節於丙子之亂, 手下兵校, 無不潰散, 而軍官宋後璟、縣吏金澤ㆍ洪彦仁ㆍ洪信、官奴命吉及其家奴一人, 終始相守以身殉焉, 獨後璟喉息未絶於亂斫時, 至今生存, 宜示褒奬之意。’ 云。 此人等, 節義可尙, 贈職復戶等事, 請令該曹稟處。" 上從之。 洪命夏曰: "後璟則令該曹收用似宜矣。" 上曰: "相當職除授, 以爲激勸之地。" 太和曰: "水原府使兪瑒疏言: ‘本府束伍, 逐年加增, 至於六千餘人, 而其中多老弱逃故, 若減額抄擇, 則可得精鍊。’ 云矣。" 上曰: "一府之兵, 至過六千, 不已多乎? 兵務精不務多, 其除老弱留精壯者。 馬兵十哨、步兵三十哨, 永爲定額, 無得加減。" 禮曹判書鄭致和曰: "明春歲首, 當行世子冊禮, 令日官涓吉, 則正月二十二日, 二月初四日爲吉云矣。" 上曰: "第定以正月二十二日, 而臨時觀勢進退。"
地名: 南陽 (京畿道, 都護府)
年: 1670.0

○丁酉/上御養心閤, 引見大臣及備局堂上。 戶判權大運曰: "秋三朔所用之米, 已過三萬石, 蓋以科外用度之多, 以致如此。 儲蓄將竭, 百官俸祿, 亦將不給, 軍兵放料, 尤爲難繼, 國事可勝言哉?" 校理金錫冑曰: "三朔用米, 已過三萬石, 此自上不能節損而然也。 今若以大布、大帛之儉, 先行於內, 而務從裁損, 至誠救民, 則國計或可繼也。" 時, 飢饉已極, 主家營繕未已, 功費鉅萬, 故諸臣之言如此。 左相許積曰: "今日所急者, 莫如蠲減身役, 而諸臣意見各異。 趙復陽則以爲勿論被災輕重, 當一體全減, 前頭國計, 有不暇論。 臣之愚意, 竊謂不然也。 一年經費, 必有七八千同木綿, 然後可以繼用, 而今若一倂減之, 則國計亦無奈何。 若就尤甚邑全減, 其次半減, 則似或得當矣。" 右相洪重普曰: "臣亦初以復陽言爲是, 國計亦不可不念。 左相分等之言, 似爲得宜。" 兵判金佐明曰: "度支及本兵, 幾盡罄竭, 臣意則雖尤甚邑, 亦不可全減矣。" 大運曰: "復陽聞地部所儲, 有綿布八千同, 而有此全減之議矣。 然此綿布品麤, 不如兵曹之行用者, 不可恃此爲全減。" 大司諫沈梓曰: "除出京各司封不動及外方各處銀布, 以補經用, 則雖全減身役, 豈不可也?" 積曰: "諸臣之言, 皆出於救民, 可謂好矣。 但一年經費, 當用七八千同。 京各司, 則太僕之儲最優, 而不過千同, 其餘五千同, 何以辦出耶?" 上曰: "八路生靈, 擧將塡壑, 不可不區別蠲役, 使之保存。 尤甚邑則全減, 其次則半減, 以示朝家軫恤之意可也。" 積曰: "奴婢身貢, 或有只捧一匹者, 此亦減半乎?" 上曰: "此亦以被災輕重, 或全減, 或半減, 一如諸般身役宜矣。" 其後以吏曹參議金萬基之言, 稍實邑之當納三匹者, 亦減一匹。 通八道尤甚者一百三邑, 其次一百五十六邑, 其餘爲稍實, 而比常年則亦未免凶災矣。 大運曰: "不緊營繕停罷事, 曾已稟定, 而諸處修理之役不輟, 請自今一切停罷。" 上許之。 判尹徐必遠曰: "摠戎牙兵, 專爲守衛單弱而設矣。 壯抄軍殊甚無用, 臣意罷壯抄, 皆屬束伍爲當。" 上問大臣, 積曰: "其意似好, 而壯抄之設, 其來已久, 到今罷之, 未知如何也。" 上又問柳赫然, 赫然曰: "牙兵乃摠戎使親兵, 欲以壯抄添數, 而不爲入番矣。" 積又曰: "必遠必移南陽營將於仁川, 亦未知如何也。" 上曰: "察其形勢而爲之可也。" 大運曰: "慶尙道
              草溪等五邑, 敗船米豆一千三百石, 本曹覆啓蕩滌矣。 其他久遠未捧者, 如盈德甲申條三手糧米、延日ㆍ長鬐癸巳條稅米、密陽己酉條稅米、咸安丁酉以後五年條稅米、玄風己亥條稅米豆、光陽辛丑壬寅兩年條奴婢貢米, 已上七邑敗船米豆未捧者, 亦當一體蕩滌矣。" 上曰: "年久未捧者, 當此無前凶歲, 不可收捧, 亦爲蕩滌, 沙格等竝放宥之可也。"
地名: 南陽 (京畿道, 都護府)
年: 1734.0

○憲府
                【掌令閔瑗。】
              申前啓, 不允。 又啓曰: "乘轎之禁, 雖侍從不敢犯法, 況弓馬發身者乎? 定州牧使柳純章赴任之時, 肆然乘轎, 宜罷職。" 上命拿處。 又啓曰: "武科借射代射者, 竝全家徙邊, 明有受敎。 今番代射之類, 宜飭秋曹, 依法勘處。 今番忠淸監司押送罪人變書凶慘, 且是御寶僞造, 則俱爲極罪, 而同義禁李普赫以其奴婢, 請付京主人, 大是失言, 宜重推。" 竝從之。 諫院
                【正言趙尙命。】
              申前啓, 不允。 又啓言: "府啓中, 慶尙兵使申德夏自南陽遞歸也, 調發軍馬, 載其贓汚之物, 其罪不可請罷而止, 宜拿問定罪。" 從之。
地名: 南陽 (京畿道, 都護府)
年: 1745.0

○上引見大臣、備堂。 左議政宋寅明以京畿審理使趙明履別單進, 上曰: "趙明履頃以良役事有所陳, 而予意則結役事, 亦恐同歸於靑苗之害矣。 戶布則大同之役, 而秋判至以麗末衰季事爲言, 此甚斥之論也。 麗以恭愍而衰, 豈由戶布乎? 卽今第一義無如擇守令, 三百六十州若皆得人, 則民力自可紓矣。" 刑曹判書李宗城曰: "雖美法良政, 自上先立紀綱, 然後可行矣。" 左議政宋寅明曰: "張橫渠井田之制甚好。 若於峽邑數三處, 擇送人才而先試之, 隣邑爭來取法, 則自可不令而行矣。" 上曰: "良役、結役, 優劣何如?" 寅明曰: "結布法最爲近古, 但豪富之家不願矣。" 又曰: "審理使所陳各弊中, 利川等十邑陳田徵稅爲尤甚, 請待秋行量之意, 預先嚴飭。 漕船下江時, 楊根、驪州沿民, 以掘灘之役, 至於廢農, 站船添載, 宜加申禁。 陽城、坡州等四邑奴婢甚少, 無以接待使客, 宜以他邑寺奴婢, 參量劃給。 良丁之投屬歇役, 爲弊最甚, 砥平守禦屯牙兵保及忠順衛冒屬者, 依當初私賤換定之令, 竝宜査正。 順天稅、大同所載船, 至南陽敗船, 監色、沙格等十三名, 八朔嚴囚, 養獄無人。 雖未準年限, 別遣審理, 旣出欽恤之意, 宜還送原籍官交河。 拯米舊逋最久一年條, 亦宜蕩減。" 竝允之。 湖南審理使趙榮國復命, 宗城進湖南獄案, 上詢議大臣, 分輕重裁決。 榮國曰: "茂長罪人林昌浩等三人, 交通賊夢情迹可疑, 而月例三推, 事極失當, 宜令道臣, 嚴査更聞。" 許之。 榮國曰: "各邑束伍, 全不成樣, 緩急所恃, 莫如山行砲手。 雖以丙子事言之, 柳琳、金化之戰, 專賴淸州三百山行砲手之力, 則此其爲精兵可知。 通計一道其數亦不少, 査正廳成冊中, 列邑山尺一竝載錄, 俾勿侵役, 以示團束之意焉。" 又曰: "各司奴婢, 雖有眞箇逃故, 該司不卽許頉, 年百歲者尙載收貢之案, 年年侵徵, 害及隣族, 此豈王政之所可忍者乎? 案年六十而明白物故, 有公文可據者, 一竝減貢宜矣。" 上竝令廟堂稟處。 又問雲峰縣利害果詳察, 而巴嶺亦何如? 榮國曰: "四面高絶, 而嶺有三路, 俯見咸陽三十里, 如臨井水, 其險無比。 一新則在智異山之側, 而巴嶺據其上, 前朝曾置判官, 臣意則合置營將於一新。 一新自古地廣俗悍, 詐僞滋甚, 戊申以後凶逆數起, 別設一鎭, 則可以鎭惡俗而備不虞。 自古議者, ‘於雲峰宜置營將, 南原置兵使, 而尙未變通, 只置營將於雲峰’ 云矣。" 上曰: "湖南無他弊耶?" 榮國曰: "各邑貿易, 徵於吏胥, 故吏窮甚於民窮" 副提學元景夏曰: "湖南巨弊, 莫如田政, 而田政紊亂, 專由於隱結之多入土豪, 故吏民不堪白徵之弊矣。" 上曰: "不可不一番釐正矣。" 校理申暐, 請令嶺營刊行故相臣趙翼所著《朱書要類》, 上可之。 寅明以其祖光淵褒贈稱謝, 仍言: "臣祖曾以先正臣朴世采疏, 薦擬刑判, 臣之蕩平實由家學, 而如趙文命兄弟金若魯兄弟, 亦皆先正之淵源也。" 景夏曰: "先正卽臣高祖斗樞之壻, 而破朋黨三字, 卽臣家庭之論也。" 上曰: "頃於趙徵之獄, 罪人口招, 言必稱赤憎蕩平。 蕩平, 本是五皇極語, 而今成童謠。 卿等亦以爲家學耶?" 二人默然無以應。
地名: 南陽 (京畿道, 都護府)
年: 1778.0

○乙卯/御隆孝門, 召見掌樂提調李重祜、金用謙、判中樞徐命膺, 命樂工、樂生, 持樂器以入。 上命先奏歌琴, 合奏鍾磬, 合奏訖。 上曰: "登歌、軒架間, 先以社壇所用樂, 奏之也。" 上曰: "古之樂, 雖不可復。 雅俗樂器, 尙能依倣古制, 不失尺度, 則好矣, 而誰可爲此者?" 命膺曰: "聖敎誠然。 而明於樂制者, 實難其人矣。" 上曰: "應鍾宮, 則用於社壇之樂乎?" 典樂對曰: "然。" 上曰: "近來, 無特鍾、特磬乎?" 命膺曰: "以黃鍾磬, 代用矣。" 上曰: "此卽編鍾乎?" 用謙曰: "然。" 上曰: "靈皷、宙皷, 有之乎?" 用謙曰: "宙皷則無之, 而靈皷則用於社壇矣。" 上曰: "編鍾則用之朝廷。 特鍾則用之社壇何也?" 命膺曰: "天子用八佾, 諸候用六佾。 而隨其樂章, 協以節奏, 故如此矣。" 上曰: " 宗廟用俗樂, 社壇用雅樂乎? 用謙曰: "然。" 上曰: "社壇外, 雅樂用於何處乎?" 用謙曰: "南壇、大報壇、先農、先蠶、文廟, 皆用雅樂矣。" 上曰: "宗廟, 古用雅樂, 而今用俗樂, 始自何時?" 用謙曰: "自世宗朝, 始用俗樂矣。" 上曰: "殿庭樂, 卽俗樂, 故雅樂, 則以爲平日不御之樂, 不用於廟庭矣。" 命膺曰: "然。" 上曰: "樂器尺度, 能與古制不差乎?" 用謙曰: "樂制, 始備於世宗朝。 而尺度、分量, 安知其至今不差乎?" 上命問諸典樂。 典樂對曰: "鍾聲, 急則削其內金。 磬聲, 緩則磨其兩端, 故與古之尺度, 不協矣。" 上曰: "隨其緩急, 任自削磨, 則烏在其協律之意乎?" 上曰: "黃鍾薄而應鍾厚乎?" 用謙曰: "黃鍾厚, 故聲濁, 應鍾輕, 故聲淸矣。" 上曰: "中原石磬, 與此玉磬同乎?" 命膺曰: "中原石磬, 卽是天球, 而我國玉磬, 則以成川、南陽玉爲之, 故不同矣。" 命吹笙。 上曰: "我國, 不知笙制矣。 判中樞使燕時知來乎?" 命膺曰: "然。" 命吹簫。 又命吹塤、篪。 上曰: "此則用於兄弟之樂。 名則美矣。 而古樂, 則決不如彼矣。" 用謙曰: "音律如彼, 則哀樂間, 寧有感動之理乎?" 命吹籥、篴。 上曰: "不成聲矣。" 命讀奏樂章。 典樂曰: "迎神樂, 則無樂章;奠幣樂, 則有樂章矣。 仍讀奏。 上曰: "雅俗樂, 佾舞不同乎?" 用謙曰: "文舞, 則舞用籥。 翟用於雅樂者矣;武舞, 則舞用干戚。 弓矢, 用於俗樂者矣。" 上命問諸典樂。 典樂對曰: "雅俗樂舞, 大體則同, 而節奏不同矣。 柷、敔、缶、節皷, 照燭路鼗, 導唱舞佾, 合奏訖。 上曰: "更奏廟庭樂。" 鍾、磬合奏訖。 上曰: "編磬, 則雅、俗同乎?" 用謙曰: "同矣。" 命吹笙。 又命彈玄琴。 命膺曰: "玄琴, 一名唐琴。 自中原出來, 而我國之人, 不知其用矣。" 上曰: "然則, 朱絃疏越, 一唱三歎之意, 安在哉?" 命彈伽倻琴。 又命合彈琵琶、牙箏、奚琴。 又命吹大笒、觱篥。 仍命以小樂章, 協奏訖。 令吹唐篴、洞簫、太平簫。 上曰: "太平簫, 與軍門太平簫, 不同矣。" 用謙曰: "太平簫則用於武舞者矣。 柷、敔、杖皷、皷路、鼗照燭。 方響、小金、大金, 導唱舞佾, 合奏訖。 上曰: "敔之義何也?" 用謙曰: "敔形, 如虎象, 西方肅殺之氣。 此乃止樂之器也。" 上曰: "或曰樂工, 或曰樂生, 何也?" 用謙曰: "典俗樂者, 謂之樂工。 典雅樂者, 謂之樂生矣。" 上曰: "樂生幾名, 樂工幾名乎?" 重祜曰: "樂工, 一百六十八名。 樂生, 九十名矣。" 上曰: "額數似不足。 佾舞分排時, 能不苟艱乎?" 重祜曰: "元額不足。 故, 以待年樂生, 推移用之矣。" 上曰: "社稷大祭, 不遠, 提調前期進詣, 點檢樂器。 郞廳, 則臨時進詣, 點火拭塵, 永爲定式。" 上又曰: "見雅俗樂器及樂工、樂生輩, 則尺度之失制、節奏之, 不協姑舍勿論。 樂工、樂生輩, 皆不成樣, 可勝寒心。 升歌淸廟, 祖考來格。 則其所感通之妙, 實自於聲樂。 而若其協律、諧音之方, 亦係於典樂之得人, 則其不可不擇也, 明矣。 如或苟充淆雜, 則莫重享祀, 徒致褒慢之歎。 顧何以奏其樂, 而致其和乎? 卿等, 另念擇人, 隨事束戢, 先自典樂始, 則樂工、樂生輩, 亦將觀感, 必有肄習之效矣。" 重祜曰: "本院規例, 典樂, 則以本業取才, 由假陞實。 樂師, 則以曾經樂工者, 爲之。 樂工, 則以官奴, 爲之, 樂生, 則其以舊樂生子支, 爲之。 每於二、六開坐時, 如有不能者, 則典樂及樂師, 隨其輕重, 施以上ㆍ中ㆍ下三罰, 勸課之道, 非不申明, 而皆是, 烏合之卒。 且人才漸不如前, 誠甚可悶矣。" 上曰: "招見樂生, 非爲聽樂也。 誠以大祭在近, 欲一親試故耳。 卿等, 須體此意, 另加申飭。 今番享祀, 俾無虧儀、欠缺之歎。" 上曰: "樂之始作, 升歌堂上。 則可見樂歌之尤重也。" 命膺曰: "五聲八音, 依歌以成矣。" 上曰: "鍾以起樂, 磬以止樂, 而今則以編鍾兼用, 何也?" 用謙曰: "無特鍾、特磬, 故以編鍾兼用矣。" 上曰: "建皷、朔皷, 則用於殿庭。 雷皷, 則用於天神。 靈皷, 則用於社稷。 路皷, 則用於人神乎?" 用謙曰: "然。" 上曰: "路皷, 今有之乎?" 用謙曰: "路皷, 則近來無之, 故以路鼗, 代用矣。" 上曰: "俗樂, 則編鍾磬, 以右手擊之。 雅樂, 則以左右手合擊乎?" 用謙曰: "然。" 上曰: "鼗是雅樂, 則廟庭樂, 卽俗樂, 而用鼗, 何也? 殿庭均用俗樂, 而不用鼗, 亦何也?" 用謙曰: "俗樂, 亦有路鼗, 而廟庭、殿庭樂, 有異, 故或用、或不用矣。" 上曰: "以《樂學軌範》言之。 親祭與攝行樂有異同, 何也?" 命膺曰: "別無異同矣。" 上曰: "明於樂制者, 豈可易得。 而若以稍解音律者, 自辟久任, 修復古樂, 則豈非賁治之一具乎?" 重祜曰: "近來, 無如李衍德、李彙晋者矣。" 用謙曰: "臣考見《五禮儀》。 則朝賀、陳賀頒赦等禮, 皆設軒架之樂。 而惟朝參及文科殿試、生、進放榜三禮, 則不設軒架, 只陳殿庭皷樂, 似是差等之意。 而今則, 朝參、殿試、生、進放榜時, 亦皆設軒架, 與《五禮儀》相違。 此恐是中間訛謬之致。 自今以後, 一依《五禮儀》釐正好矣。" 上曰: "依此釐正。 而拜表權停禮時, 亦不設軒架, 而用皷樂, 在諸禮文中, 此亦當依此釐正矣。" 上曰: "儒生中, 或有留意於音律者乎?" 命膺曰: "未聞矣。" 上曰: "《文獻備考》中《樂考卷》, 豈非卿之所著乎? 樂制之貿貿, 無如近日。 溯考歷代漢、唐、宋樂制, 合爲一書, 以新一代之耳目, 豈不好耶?" 命膺曰: "樂書之作, 自古爲難。 宋
              (神宋)
                  〔神宗〕
                
              時, 司馬光、范純仁、韓琦、富弼諸人, 留意樂書, 而便同作舍道旁, 至十年未就矣。 上曰: "韻書則何不成出乎?" 命膺曰: "得見邵長蘅、呂裕祺
              《韻書》, 則通韻、協韻之法, 各有異同。 通考《聲彙》等書, 又與沈約韻字, 互有增刪, 以是折衷爲難, 成書未易矣。"
地名: 南陽 (京畿道, 都護府)
年: 1832.0

○禮曹, 以各式年京外忠、孝、烈狀報政府分等抄啓。 孝子旌閭秩。
                【京居故奉事金載健, 故學生尹滋榮, 水原府故嘉崔一晃, 開城府故進士全聖賓, 故武及第文基永, 故士人文尙穆、李瀁春, 公州故府使閔鎭綱, 鴻山故士人康世郁, 燕歧故士人柳始采, 谷城故士人安孝天, 咸平故士人安鳳胤, 全州故士人崔性全, 善山故嘉善姜允河, 安東故進士金正根, 三嘉故士人金時卿, 橫城故士人徐繼聖, 兔山故學生朴泰謙, 白川贈參議李益采, 平山故學生徐景裕, 平壤故士人金得南, 其弟得昌, 咸興故學生朴尙裕, 故五衛將李光福, 慶興閑良鄭陞九, 安邊故士人崔鎭弘。】
              孝女旌閭秩。
                【南平故士人吳柱學女十二歲兒。】
              孝婦旌閭秩
                【京居故校理李允謙妻趙氏, 春川故士人林壽崗妻金氏, 海州故士人吳載顯妻李氏。】
              烈女旌閭秩
                【京居故通德郞許澍妻柳氏, 故及第申弼朝妻李氏, 故士人李寅衡妻林氏, 故學生柳昶妻李氏, 故學生蔡東秀妻權氏, 故輔德李敬參妻申氏, 故學生金履休妻李氏, 故進士李鍾九妻南氏, 水原府故士人宋洛秀妻鄭氏, 江華府故劉聖弼妻李氏, 開城府故士人林挺㠎妻林氏, 故學生高命巖妻金氏, 故士人張漸秀妻李氏, 牙兵崔重玉妻裵姓, 高陽故士人兪益煥妻李氏, 故士人鄭遂觀妻李氏, 龍仁良人崔在寬妻金姓, 金浦故學生梁鍾五妻安氏, 始興故學生張錫泰妻李氏, 永平故士人金義孝妻李氏, 南陽故士人尹惟懋妻洪氏, 安山故士人李昹永妻柳氏, 長湍故士人朴壽泓妻黃氏, 竹山故士人崔學周妻權氏, 公州故士人李晶遠妻吳氏, 故生員韓得衍妻朴氏, 西原故士人宋一琦妻鄭氏, 洪州故士人李鵬浩妻金氏, 槐山故士人李獻圭妻朴氏, 牙山故學生金昌漢妻姜氏, 光州故士人朴性立妻李氏, 古阜故士人金允文妻李氏, 故士人李文邦妻盧氏, 故士人金瓚榮妻宋氏, 同福故貢生吳時炫妻金姓, 扶安故士人金豐夏妻朴氏, 泰仁故士人金道益妻權氏, 高山故士人鞠致權妻任氏, 南平故士人吳柱學妻金氏, 羅州故士人鄭榮裕妻廉氏, 綾州故士人裵舜祐妻吳氏, 安義故士人林翰臣妻朴氏, 咸陽贈參判權壽龍妻姜氏, 慶州故士人金聲極妻孫氏, 晋州故士人曺玧妻李氏, 大丘故鄕吏李恒彦妻洪姓, 故士人鄭匡一妻宋氏, 善山故業儒朴元澤妻朴姓, 三嘉故士人金時卿妻鄭氏, 禮安故士人李晩徽妻李氏, 安東故鄕吏金昌裕妻徐姓, 狼川故閑良張豐薰妻朴姓, 平海故幼學南泰陽妻車氏, 洪川故士人朴潤亨妻朴氏, 故學生李根鳳妻宋氏, 橫城故士人徐繼聖妻盧氏, 贈參議徐禮元未筓女, 故士人鄭俊濟妻金氏, 原州故士人崔允濟妻李氏, 黃岡故士人洪泰奎妻趙氏, 故士人趙錫瑨妻安氏, 谷山故士人金璘錫妻孫氏, 海州故士人申在一妻金氏, 故士人李時龍妻鄭氏, 故士人全時潤妻金氏, 江界故良人李泰龍妻朴姓, 義州故士人李大洽妻韓氏, 故士人獨孤籌妻崔氏, 泰川故士人金圭佰妻白氏, 价川故士人金利徵妻金氏, 平壤故士人朴道常妻李氏, 成川故士人李黯錫妻張氏, 德源故士人康履琥妻鄭氏, 北靑故學生鄭泰邦妻安氏, 穩城故良人金景佐妻張姓, 安邊閑良申益愼妻李姓, 故士人崔鎭弘妻鄭氏, 咸陽故士人朴昌建妻金氏, 厚州故士人許任妻崔氏, 洪原故士人金允恒妻姜氏。】
              節婦旌閭秩
                【益山故士人蘇全妻閔氏, 慈山
                  朴氏女。】
              忠婢旌閭秩
                【三陟私婢昌分。】
              忠臣贈職秩。
                【蔚山故通政李應春, 其子故訓鍊正承金, 倭變時父子倡義, 應春戰死於開雲浦, 承金多効功績者也。 三嘉故副正金蘭孫, 倭變時倡義戰死於鳳城山下。 梁山故學生鄭好仁
                  倭變時, 入聖廟抱五聖位板而出, 因被俘, 在獄九年終不屈老也。】
              孝子贈職秩
                【京居故僉知崔尙裕, 開城府故士人韓泰鎭、洪禹績、全氣大、韓敬儀, 陽城故學生徐命埰, 麻田故進士鄭贇, 陽智故學生高履明, 加平故學生朴廵, 龍仁故學生吳命喆, 驪州故參奉具圭錫, 長湍故士人李德潤, 安城故士人兪漢佑, 溫陽故士人金命性, 文義故士人金秋鎭, 燕跂故士人柳始明, 天安故士人李弼亨, 韓山故通德郞閔鈺, 其子故士人深, 木川故士人柳疇錫, 靈光故士人辛錫, 南原故學生李文冑, 古阜故士人金道器, 萬頃故士人任命恒, 故進士南宮&#x255AD;, 金堤故士人趙裕德, 長城故士人邊相賢, 全州故部將李馨遠, 故士人金運德, 安東故士人金始器, 故將仕郞申晫, 安義故士人林翰臣, 河陽故士人裵爾仁, 晋州故士人曺命勲, 尙州故學生成泰柱, 金山故處士李議峻, 春川故士人林壽崗, 原州故學生李漢傑, 海州故士人朴瑞東, 金川故士人沈景之, 長淵故學生姜翊周。】
地名: 利川 (京畿道, 都護府)
年: 1405.0

○遣中使召李佇。 初, 佇在利川, 召卜者問吉凶, 大司憲李來聞之, 移文其道監司姜思德, 思德執其奴與卜者而詰之。 宮主自利川至京入內, 極陳佇鬱抑之狀及監司詰之之故, 上大怒, 中夜發命, 執本道經歷以來。
地名: 利川 (京畿道, 都護府)
年: 1420.0

○上命利川縣監, 備農器給讓寧第, 其農作人巭, 聽其自望, 男女各五人, 以其奴婢爲之。
地名: 利川 (京畿道, 都護府)
年: 1426.0

○刑曹啓: "京畿
              利川囚奴珍衣大, 刼勑妻婢三德, 以奸夫所生小奴, 棄置衆塚間, 因而致死, 律該絞。 順天囚殺人鄭豆彦, 律該斬。" 從之。
地名: 利川 (京畿道, 都護府)
年: 1428.0

○讓寧大君
              禔與左軍婢閏伊私通, 事覺, 下義禁府, 鞫閏伊及其母其每。 讓寧大君聞閏伊囚, 憂懣發病, 命(順城君)
                  〔順成君〕
                
              
              &#x27A9A;、內醫盧重禮、宦者李貴, 齎藥乘傳, 往于利川第, 尋放閏伊。

○義禁府啓: "丁未六月, 讓寧大君
              禔, 使佛老到閏伊家, 託以買眞珠與語, 贈緜布七匹, 後又使佛老請之, 再三贈以段子廣綃各一匹云: ‘汝之産業, 吾當盡心圖之。 又將啓請除汝賤役。’ 遂侵夜率歸。 翌日還時, 又贈段子一匹及衣裳皮鞋等物。 又使佛老率歸留三日, 還時贈唐琵琶, 後又給婢子二人及米豆二十餘石, 連續往來。 又閏伊自言: ‘婢在利川時, 大君相約云: 「予欲以世子時, 一夜通奸爲啓, 萬一有問, 但依吾語。」’ 其世子時相通, 實無此事, 請照律施行。" 從之。
地名: 利川 (京畿道, 都護府)
年: 1429.0

○刑曹啓: "密陽人私奴介龍殺其棄妻夫長守, 律該處斬。 利川人朴吉, 謀殺人未成, 律該處絞。" 從之。
地名: 利川 (京畿道, 都護府)
年: 1431.0

○前知利川縣事金晅嘗赴利川, 以本官加號之事, 請於讓寧大君
              禔, 又以興販人草芚防納之事, 被劾憲司, 恐其得罪, 請於讓寧, 使之寬宥。 代言司再請推劾, 不允。 知申事安崇善、右代言南智等啓: "太宗放禔于外, 禁不得往來, 如有欲圖後功, 阿附交結者, 大懲鑑後, 其慮深矣。 今殿下以友愛之小情, 忘宗社之大義, 甚非保全讓寧之計也。 乞囚晅推鞫, 以戒後來。" 上曰: "姑囚于義禁府。" 義禁府啓: "求請加號及窺免憲劾等事, 晅皆不服。" 上曰: "舍此二條勿問, 但與讓寧奴云: ‘吾不得久在此官。’ 其志在於救援, 罪固不小, 推此照律以啓。" 崇善等啓: "晅於讓寧出入之時, 備酒饌供饋於道, 有違宣旨, 罪亦不細, 請幷推鞫。" 不允。 崇善等再請曰: "今不罪晅, 後之爲守者, 亦效而行之。" 上曰: "彼敬君之兄, 故如是耳, 勿問。" 義禁府啓: "晅以禁人交通之任, 非惟不禁, 反欲窺免己罪, 綢繆請托, 請依律杖一百、徒三年。" 命只杖一百。

○壬午/金漢老後妻洪氏家奴周大平, 嘗附讓寧大君
              禔, 頗有冒濫, 卞繼孫判利川縣時, 囚繫鞫之。 上聞之曰: "此奴與大君奴無異, 勿問。" 後又進退大君處如舊。 至是, 承政院啓: "大平於大君, 暫不干涉。 本人初附朴訔, 再附李原, 依勢作弊, 無狀人也。 請治罪禁進退, 以杜其漸。" 上曰: "卿等之言是矣。 然昔日已令勿問, 今反論罪, 未可也。 但召責之, 毋令進退。"
地名: 利川 (京畿道, 都護府)
年: 1441.0

○刑曹啓: "京畿
              利川囚私奴徐奉刺殺其妻, 請依律處斬。" 從之。
地名: 利川 (京畿道, 都護府)
年: 1453.0

○義禁府啓: "姦黨朴夏在利川, 請遣百戶掩捕安置。 河石在逃, 諭中外捕告。" 從之。 又啓曰: "《大明律》謀反大逆條節該: ‘凡謀反大逆, 但共謀者, 不分首從, 皆凌遲處死。 父子年十六以上, 皆絞; 十五以下及母女、妻妾、祖孫、兄第、姊妹若子之妻妾, 給付功臣之家爲奴, 財産竝入官。 男夫年八十ㆍ篤疾、婦女年六十及廢疾, 竝免緣坐。 伯ㆍ叔父、兄弟之子, 不限籍之同異, 皆流三千里、安置, 緣坐之人, 非同居者, 財産不在入官之限。 若女許嫁已定歸, 其夫子孫過房與人及聘妻未成者, 俱不追坐。’ 今瑢、友直、皇甫仁、金宗瑞、李穰、趙克寬、閔伸、尹處恭、李命敏、金衍、趙藩、金承珪、元矩、李賢老、大丁、河石等, 父子年十六以上者皆絞; 伯ㆍ叔父、兄弟之子, 不限籍之同異, 皆流三千里、安置; 十五以下及母女、妻妾、祖孫、兄弟、姊妹若子之妻妾, 給付功臣之家爲奴, 財産竝沒官。" 傳曰: "鄭苯、趙遂良、安完慶、趙衷孫、池淨、李保仁、李石貞、李義山、朴夏、趙順生、趙完珪、韓崧、李差孝山、安莫同、黃貴存、李澄玉等, 竝安置于邊郡。 其被誅人等父子, 年十六以上者, 永屬邊郡官奴; 年十五以下及母女、妻妾、祖孫、兄弟、姊妹若子之妻妾, 永屬外方官奴; 伯叔、兄第之子, 安置外方。 瑢及友直, 宗親、政府、六曹、臺諫固請置法, 然以至親, 不忍加刑, 移置于喬桐縣。 瑢、友直、仁、宗瑞、穰、克寬、伸、處恭、命敏、衍、藩、承珪、矩、賢老、大丁、(何石)
                  〔河石〕
                
              等外, 勿籍財産。"
地名: 利川 (京畿道, 都護府)
年: 1460.0

○兵曹啓: "諸道諸驛革丞置察訪, 或幷一二三四道爲一道。 然驛路遼遠, 不得以時巡視。 且乘馹往來者, 謂爲一道, 不計遠近, 馳過數日程, 人馬俱困, 其弊不貲。 請以京畿及下三道諸驛量遠邇分道, 以京畿
              重林道所管仁川府
              重林驛ㆍ慶新驛、衿川縣
              盤乳驛、陽川縣
              南山驛、通津縣
              種生驛、富平府
              金輪驛、安山郡
              石谷驛, 同化道所管水原府
              同化驛ㆍ靑好驛ㆍ長足驛、南陽府
              海門驛、陽城縣
              加川驛、安城郡
              康福驛, 良才道所管衿川縣
              良才驛、廣州
              樂生驛、龍仁縣
              駒興驛ㆍ金嶺驛、竹山縣
              佐賛驛ㆍ分行驛、利川府
              阿川驛ㆍ吾川驛、陰竹縣
              留春驛ㆍ無極驛, 摠二十三驛合爲一道, 稱京畿左道, 以京畿左道察訪掌之。 忠淸道
              成歡道所管稷山縣
              成歡驛、天安郡
              新恩驛ㆍ金蹄驛、木川縣
              延春驛、淸州
              長命驛, 日新道所管公州
              日新驛ㆍ廣程驛ㆍ唯鳩驛ㆍ丹平驛ㆍ敬天驛、連山縣
              平川驛, 增若道所管沃川郡
              增若驛ㆍ加禾驛ㆍ土禾驛ㆍ順陽驛ㆍ化仁驛、懷德縣
              田民驛、永同縣
              會同驛、報恩縣
              原巖驛ㆍ含林驛、黃澗縣
              新興驛, 栗峯道所管燕岐縣
              金沙驛, 摠二十二驛合爲一道, 稱成歡道, 以增若道察訪掌之。 利仁道所管十驛、金井道所管十二驛、時興道所管五驛, 稱利仁道, 以本道察訪仍舊掌之。 栗峯道所管淸州
              栗峯驛ㆍ雙樹驛ㆍ猪山驛、鎭川縣
              台郞驛ㆍ長楊驛、文義縣
              德留驛、淸安縣
              時化驛, 連原道所管忠州
              連原驛ㆍ丹月驛、延豐縣
              安富驛ㆍ新豐驛、陰城縣
              用安驛ㆍ坎原驛、槐山郡
              仁山驛, 黃江道所管淸風郡
              黃江驛ㆍ水山驛ㆍ安陰驛、丹陽郡
              長林驛ㆍ令泉驛、永春縣
              吾賜驛、堤川縣
              泉南驛, 摠二十七驛合爲一道, 稱栗峯道, 以京畿、忠淸右道察訪掌之。 全羅道
              獒樹道所管二十五驛內, 南平縣
              廣里、吾林兩驛割屬永保道, 永保道所管二十驛內, 長城縣
              (丹嚴驛)
                  〔丹巖驛〕
                
              、茂長縣
              靑松驛割屬蔘禮道。 慶尙道
              安奇道所管寧海府
              寧陽驛ㆍ柄谷驛、盈德縣
              酒登驛ㆍ南驛, 長守道所管淸河縣
              松羅驛、興海郡
              望昌驛、迎日縣
              大松驛、長鬐縣
              大峯驛、慶州
              朝驛ㆍ六驛, 黃山道所管慶州
              奴谷驛ㆍ仇於驛、蔚山郡
              富平驛ㆍ肝谷驛, 摠十四驛合爲一道, 稱松羅道, 新置察訪掌之。 幽谷道所管十九驛、長守道所管十二驛合爲一道, 稱長守道, 以本道察訪仍舊掌之。 金泉道所管十六驛、沙斤道所管十五驛合爲一道, 稱沙斤道, 以本道察訪仍舊掌之。 召村道所管二十五驛、自如道所管十三驛合爲一道, 稱召村道, 以本道察訪仍舊掌之。 黃山道所管十驛、省峴道所管十五驛合爲一道, 稱黃山道, 以本道察訪仍舊掌之。 昌樂道所管七驛、安奇道所管十二驛, 合爲一道, 稱安奇道, 以本道察訪仍舊掌之。" 從之。
地名: 利川 (京畿道, 都護府)
年: 1490.0

○癸酉/受常參, 視事。 刑曹三覆啓: "利川囚白丁牛叱同、申豆含等, 韓自恭家强盜罪, 律該斬不待時, 妻子, 屬所在官奴婢。" 從之。
地名: 利川 (京畿道, 都護府)
年: 1497.0

○判中樞府事李克均啓: "慶安一路, 廣州
              德豐驛元居三戶, 慶安驛元居五戶, 利川
              阿川驛元居三戶, 吾川驛元居五戶, 陰竹
              留春驛元居六戶, 驪州
              新津驛元居八戶, 楊花驛元居五戶, 安平驛元居三戶。 《大典》例錄小路, 而慶尙道
              安東都會進上, 盈德別進上, 皆由此路, 倭人之行及英陵獻官、執事絡繹不絶。 各驛立馬者少, 奔馳無暇, 將不能支。 前日受敎內: ‘凋殘各驛, 有助役正兵。’ 《續錄》頒降後, 竝皆停罷。 臣意, 德豐、慶安、阿川、吾川、留春隷(良寸道)
                  〔良才道〕
                
              , 楊花、新津、安平隷平丘道, 慶安驛丞權罷爲便。 且倭人所經安平、新津、阿川、慶安、德豐依前受敎, 加助役正兵何如? 且良才一路, 佐賛、分行兩驛凋弊尤甚。 慶尙、忠淸兩道進上及倭人使客連絡, 驛吏勢不能當, 則逃散不現, 其蘇復條件, 令該曹磨鍊何如? 且臣於道路, 見甲山、三水入居者, 携持老少, 跋涉甚苦。 況今永安道窮陰積雪, 冱寒倍他, 其未發本家者, 許令明春入送。 又抄出其戶, 以屬殘驛何如?" 知事洪貴達曰: "臣頃者以英陵獻官, 往還驪州、廣州, 各驛凋弊, 正如克均所啓。 大抵驛吏不得一日休息, 凋殘無怪。 若不以時救之, 終至於人物盡散, 然後欲施蘇復之策難矣。 成宗朝臣啓佐賛、分行兩驛凋弊, 命下兵曹議蘇復。 兵曹請各給富實入居十戶, 已有成命, 未及施行, 各道入居, 命盡入甲山、三水, 故兩驛時未入一戶。 近臣復過兩驛, 凋弊倍舊。 臣見察訪問曰: ‘前此驛路弊事, 察訪直啓有例。 兩驛凋弊如此, 何不啓之?’ 察訪曰: ‘今不得爾。’ 又問曰: ‘何不報監司?’ 察訪曰: ‘我則人微, 監司事繁, 雖報之, 豈得施行? 是若選有名朝士爲察訪, 則(則)庶有爲矣。’ 臣意亦以爲然。 前者以黃海道七站及京畿
              迎曙等路凋弊, 擇秩高有名朝士爲察訪, 其後頗有蘇復。 今良才察訪亦請擇遣。" 命議于大臣。 尹弼商、盧思愼、魚世謙、鄭文炯、韓致亨、盧公弼、許琛、李淑瑊議: "分設驛丞、察訪, 《大典》所載, 不可以一時之弊, 輕易紛更。 且三水、甲山, 防禦最緊, 人物死亡殆盡, 宜急徙民以實之, 不宜分入各驛。 但如克均所啓, 則不可不救。 然諸驛皆有人馬位田, 又有奴婢助役, 而獨慶安一路凋弊尤甚, 未知其由。 其受弊之由, 救弊之策, 令其道觀察使, 備細訪問, 磨鍊啓聞後, 更議爲便。 洪貴達所啓良才道察訪, 以秩高有名朝士差遣事, 令銓曹便否磨鍊, 施行何如?" 從之。
地名: 利川 (京畿道, 都護府)
年: 1509.0

○己巳/御朝講。 領事及臺諫、侍從等, 反覆論度僧之法, 不允。 大司諫李世仁曰: "江原道觀察使李繼福, 帶率僧人, 給糧供饋, 多聽請囑而決獄。 身居方面之任, 所爲如此, 其他行事, 可以類推。 請速遞而推之。" 同知事金詮曰: "上須端本淸源而後, 邪道不行。 上旣不快斷邪正之分, 故李繼福所爲, 亦如是也。 印出《大典》, 功役已就, 未畢前亟命削去。" 領事成希顔曰: "今旣不用, 後無可行, 不審天意, 欲流傳於後世, 而不削耶? 臣等未喩。 李繼福所爲, 臣於朝廷之事, 尙不得盡知, 又安知外方之事乎? 大凡儒士, 或讀書山寺, 或因遊山, 所知僧人多矣。 繼福則未知信惑而然耶, 抑爲素知而然耶, 然當推考後, 遞之可也。 近日洪州牧使李世弘, 遞後推之, 只公罪杖六十而已, 其罪不至於罷職也。 小臣於中朝來往時見之。 關外御史二品官, 而戶部以軍糧沙土相雜, 奏聞, 以御史不能檢擧, 遣使拿去。 傳驛疾馳, 艱楚之狀, 不可忍見, 意以謂必不得生還, 問於其處之人, 皆云服招, 則公罪杖八十而已, 贖銀還職。 罪甚輕而嚴酷如此, 中朝之人, 亦多以爲未便。 大槪如此之事, 若宰相啓之, 或臺諫啓之, 當推覈是非, 然後治之可也。" 李世仁曰: "聞任文載之子, 將入屬忠義衛。 其祖任元濬, 已有邪行, 士洪傾危宗社之罪人。 贓汚之吏, 以自己之累, 而尙禁錮子、孫, 誤國奸臣之子孫, 豈可付祿職乎? 須削籍功臣之列, 使其子孫, 不得齒士類。" 成希顔曰: "任士洪日事陰謀, 誑惑廢主。 觀其行事, 效王莾潛移漢鼎, 欲簒奪大位。 靖國之時, 以其元惡, 但先剪除而已, 不明布其罪惡, 以定廢錮子孫之節目, 今可以定其節目。" 李世仁曰: "昔張柬之等, 以無能爲, 不去武三思, 而終有大禍。 元濬、士洪, 世濟其惡, 今不可使遺孽, 復齒士類, 須速削籍於功臣。" 特進官李坫曰: "臣居利川, 同里有士洪之三四寸, 其族類, 尙皆以延及其罪爲懼。 一時無罪之人, 以士洪, 被大禍者多矣, 而只誅其身, 其子孫安然食祿可乎? 須速削籍。" 成希顔曰: "士洪之事, 不必臣等之啓而後知也, 臣聞其子熙載, 稍有識見, 其父縱恣, 多諫止之, 士洪怒而不接。 一日熙載往謁其父, 其父諱之。 問其奴僕, 則士洪有陰謀於崇載之第, 熙載往焉, 又拒而不見。 熙載痛哭於門外而返。 父子之間, 殘忍尙且如此, 況君臣乎?" 又曰: "近來詞訟淹滯, 沙汰訟官, 實爲至當。 卽位之初, 沙汰人物, 議政府、吏曹之任也。 故臣爲吏判, 承紀綱板蕩之餘, 慨然與政府議之, 廣聞精汰, 然其後詳聞之, 或有不當汰者與焉。 聞見之錯誤如此, 人君進退人物, 甚不輕易也。 司諫院必聞至公之論, 啓而汰之, 豈有虛誤? 然本非諫院之任, 當與該曹政府, 廣問進退至可也。 大凡人君, 於用舍之際, 必廣問左右, 皆曰賢然後(進)
                〔退〕
              之, 皆曰不賢然後(進)
                〔退〕
              之。 進一人而千萬人皆勸, 退一人而千萬人皆懲, 不可不謹愼也。" 李世仁曰: "成希顔之言至當。 然大臣不言, 故小臣言之。 其初諫院非自擅而汰之, 請令銓曹汰之, 而命諫院汰之, 故敢汰耳。" 希顔曰: "臣入中朝, 見黃衣置簿冊, 如我國之公座簿。 總述四方之職事, 某年居某處, 某年爲農, 墾田幾頃, 某年登第, 某年入某職, 至九年, 然後會計考績。 如其賢也, 或以守令擢選, 如其不賢, 以守令貶爲丞。 是乃唐、虞之際, 三載考績, 三考黜陟之遺法也。 其不輕進退如此, 今者一時新進之士, 或有口才便捷, 皆以爲賢, 或淳謹之士, 雖內有所存, 而言語擧止, 不能便捷, 則輕銳之人, 視爲不賢。 用人當虛其懷廣其量, 或以言語, 或以所行, 不可以一槪取也。 聞成宗朝, 崔漢禎口鈍沈重之人, 然合於弘文館。 成宗洞知其賢。 而任士洪不協於意, 以不合經筵官, 請遞之。 成宗曰: ‘才與德孰重? 爾所取, 與予所取, 大異矣。’ 未幾擢漢禎爲大司諫。 知人其難, 九重之內, 進退人物, 甚不輕易, 須愼之重之, 使一時輕銳之習頓革。" 上不答。
地名: 利川 (京畿道, 都護府)
年: 1520.0

○李中供曰: "
                【受刑二次, 承服辭也。】
               吾與金湜、李信, 同生孽弟家寢房談話時, 李信云: ‘沈貞若騎馬, 則勢似難矣, 若軺軒, 則可能突入, 衝刺。’ 湜曰: ‘汝若被擒, 則何以爲之?’ 信曰: ‘三四從隷, 雖欲執我, 挺脫走避不難矣。’ 李信回自草溪, 問湜所歸, 吾答曰: ‘湜之歸處, 未可知, 但歸時語我云: 「李信自當知我所在, 往還尙州後, 轉尋我所。」 以其語傳說, 信恚曰: ‘湜信我, 則當效死不辭, 今其疑我至此, 何更苦尋?’ 信且曰: ‘曉解文字, 我雖不及於汝, 至智慮, 則汝居吾下矣。’ 吾答云: ‘汝言果然矣。’" 李信更推供云: "金湜率我同行, 自茂朱向居昌, 中路談話間, 問我云: ‘今若賊黨群起, 汝能招諭而來乎?’ 答曰: ‘可能矣。’ 湜曰: ‘以何術而能之?’ 答曰: ‘衣破衲作乞兒, 投諸賊屯, 則彼必不忌, 可以接談, 因此行說, 何難之之有?’ 湜喜而笑之。 又在李中孽弟家論議時, 湜云: 靈光賊黨甚多, 殆待時而起者也。 且賊魁姓趙, 乃儒者, 善於指揮, 此尤可怪。 我曾爲持平時, 有設計捕捉者, 以其難而止之。’ 其後德純, 亦語此賊異常。 且常欲得炊飯童子, 我在李中齋寺, 偶有行衲, 率一小童, 穎悟可愛, 以計潛誘而來, 寄置李中家, 湜與李中, 疑吾率此童叛去, 隱置不見, 吾跡尋不得。 行至甘倉津, 値暮投宿, 翌日乃返, 湜與中已歸漆原衙矣。 吾怒其兩失, 將欲棄歸山間, 李中妻勸留云: ‘家翁日夕當返矣。’ 吾要見中而留。 翌日中果還, 吾語以還山之意, 中苛禁, 仍傳湜語云: ‘吾之所在處, 不可與汝同寓, 汝可如京, 處置前約事, 尋我於錦山、橫川山間。’ 吾留中家數日, 傳德純消息于台星山里嵩善正處, 歷崔澐, 還到尙州
              嵩善
              正奴家, 問知德純、連中已上京, 又到忠州
              金湜奴家及孫蔓枝家, 皆云: ‘德純等, 已上京矣。’ 到陰竹途中, 逢一乞女, 與從娚偕行, 吾挑說云: ‘汝等來從甚處?’ 答曰: ‘自慶州而來。’ 是夜遂相奸同行, 本月初五日入京, 寓權經南大門外家, 妻及行具, 寄置其家, 吾與妻娚兒, 齎木緜一匹, 抵高陽
              朴楣齋寺, 貿糧粒仍宿, 九日還到寓家, 則妻與行具, 竝無有矣。 直婢勝非(哧)
                〔嚇〕
              云: 上典以此家在路傍, 且接朝士第舍, 若事覺, 則將有大禍, 須到城內家, 將行具與妻, 速遠去。’ 吾意其圖我, 卽置妻娚于典牲署前警守, 入來于權經家, 則經諱而不見, 使女奴出語云: ‘汝妻與行具, 此處無有, 後日來見上典而推之。’ 不得已還出城, 携妻娚托宿名不知爲僧時舊主家, 十日與妻娚來見權經, 經出語云: ‘觀汝行止, 必生大事。 宜速遠去。’ 吾問: ‘吾妻安在?’ 答曰: ‘汝妻有二心, 且此凶年, 謀口實難, 何用妻爲?’ 吾聞之驚怖, 始有遠去之志。 渡麻田浦, 投宿鄭金院, 十一日到利川府內名不知院, 十二日宿陰竹
              天彌川邊廢院, 十三日宿可興倉廨宇, 十四日向俗離山, 行至金遷, 坐而思之, 當初從湜亡命者, 意湜爲僧, 願備從者, 得聞古事, 湜每以狂疎悖理之事, 日夜誘我, 吾雖佯諾, 內實寒心。 今者狼狽至此, 早晩當敗, 遂決意還京, 過陰竹, 到驪州名不知人家, 以行止荒唐拒之, 飢宿山趾, 十五日入京, 投宿稱吾父李延同家, 十六日告變矣。"
地名: 利川 (京畿道, 都護府)
年: 1530.0

○庚戌/御夕講。 參贊官柳溥因蟄蟲始振之語, 而乃言曰: "頃見利川蟲災事, 今乃孟春陽氣發動, 蟄蟲固當始振。 但其書狀云: ‘雪上則橫行, 日出則自匿。’ 此乃反常爲異, 非偶然之災也。 司中考諸《文獻通考》, 則雖有蟲災, 未有如此者。 以事理計之, 其爲災變, 莫大於此。" 上曰: "非徒蟲災, 近屢有日變, 且白氣貫日。 白氣乃兵象, 而邊方似不安靜, 邊釁不可謂無也。 大抵災變之作, 專由於民事, 而今春救荒甚難。 所當各別措置也。 前於經筵, 臺諫曰: ‘常平倉之事, 雖云富民獨專其利, 而貧民不得蒙惠, 米穀若布於民間, 則貧民亦有可賴之理。’ 此言似當也。" 特進官申公濟曰: "常平倉之法, 雖似美矣, 必有緜布者, 乃得受食, 則飢餓之民, 安有緜布者乎? 然米穀若多布於民間, 則不爲無益, 今春則當措置救荒。 但倉穀竭盡於一時, 而今年若又凶荒, 則又將以何穀賑救乎? 此亦不可不慮也。 國穀之數, 本監
                【軍資監】
              則十五萬石, 分監則二十八萬石, 江監則三十萬石, 會計之, 則乃七十餘萬石, 而所耗者亦多。 雖有其數, 陳腐不實者, 亦可三分之一。 計其實數, 則僅五十餘萬石也。 以一國, 豈可無五十萬餘石之穀乎? 蕩盡無儲, 而他日若有緩急, 則不知將何以堪支? 國勢今雖堂堂, 變患之來, 豈可謂必無也? 高麗之契丹來寇, 恭愍王終有避亂南遷之事,
                【契丹乃顯宗朝事也, 而如此啓之, 必錯記也。】
              
              唐
              明皇身致大平, 而卒致幸蜀之禍, 德宗之時, 唐業不至於衰微, 而又有奉天之亂。 天運未可知, 一時昇平, 安足恃乎? 以今觀之, 邊釁不可謂無也。 而平安軍卒, 盡沒於驅逐癘疫之時。 此乃防禦緊急處, 而曩時分四番, 今則只分三番云。 安州, 關防重地, 隋兵百萬, 不能接足於薩水, 薩水乃安州之地也。 見許洽, 
                【曾爲牧使。】
              詳聞安州事, 奴婢及下吏俱乏。 國家若別措置則可, 不然, 守令雖賢, 何能有所施設云。 前朝之時, 其爲解弛, 未知其果如今也, 今則雖二千餘兵, 長驅而來, 臣意以爲必不能當也。 以一國不能儲百萬之穀, 而費用於不急之務者, 不知其幾何? 若緊急之事則已, 如其不然者, 請一切減省。 以常時經費之數計之, 則去年冬二朔所用, 乃至四萬餘石。 以此推之, 一年所用, 幾至十六萬石, 而去年所貢之稅, 當八十二萬石, 則出入不相侔如是。 軍資之穀, 安可費用也? 臣意以爲常平倉之事, 富者專利, 而貧者不得賴焉, 似不均矣。 若還上, 則富者必憚於還納, 不肯受之, 而貧者迫於飢寒, 何暇計後日之弊? 必樂於得食, 故今方遍問于五部矣。 臣知經費處多, 而國穀之數甚少, 故務欲節用, 而僉議咸以臣爲不快也。 京城之人, 則以興販爲業, 去京城半日程之民, 亦或以賣薪爲事, 猶可賴此而生也。 與外方之民, 有間矣。 遠鄕窮民, 無計資生, 國穀尤不可不節用也。 西部居忠義衛柳汀妻子, 飢餓濱死, 漢城府移文于本曹, 以米太賑救, 而頃者柳汀呈狀于本曹曰: ‘我家時未飢餓, 而有嫌之人, 誣飾傳播, 故呈于漢城府、司憲府、司諫院, 而皆不取實。 呈于憲府, 而不取實者, 大憲之妾, 與我之嫌人常山都正
              
                【末孫。’】
              之妾四寸也, 故徇私不聽也。 賑救米太, 皆不食封置云。 臣意以爲過甚, 故問之曰: ‘汝有財産, 而使妻子至於飢餓, 國家施恩賑救, 而又不食焉, 汝罪莫大焉。’ 汀曰: ‘我雖貧窮, 家有斗米, 豈可空食君上之賜乎? 吾當至死發明。’ 臣遣從事官摘奸, 則賑救米太, 果不食封置, 又有緜布及米租云。 當初所無之物, 今乃有之, 不無奸術也。" 上曰: "前於經筵, 大臣及臺諫皆曰: ‘柳汀實是貧者, 而爲後日字女婚姻之故, 欲掩覆貧窮之名, 如此呈狀。’ 云。 以汀之事, 西部官員皆罷之。 其虛實未可知也。" 公濟曰: "使醫女探其家女子, 無飢寒之色, 而且有穀食云。 雖給米太皆不食, 他日之給, 亦必如是。 請覈虛實何如?" 上曰: "其三切隣, 則必知其虛實, 果可推之也。" 公濟曰: "非徒一度呈狀, 至於再三, 其意必有所在。 不無懷嫌發說之弊, 所當覈實歸一也。 且雖設東西賑濟場, 而飢餓之民, 專不就食。 本以乞丐爲事者, 八九人會食焉, 則爲此乞丐之人, 各部官四員及漢城府官一員, 逐日仕進。 其爲支供, 反爲有弊。 一朔之用, 幾至十餘石。 請令各部官一員, 輪次仕進。 漢城府官員, 時時往來糾撿, 則事不煩, 而支供亦不至有弊矣。" 上曰: "賑救之勤不勤, 不在於官員之多少, 而支供之弊, 果不無也。"
地名: 利川 (京畿道, 都護府)
年: 1553.0

○憲府啓曰: "王者之政, 當以至公爲心, 不可少有偏係之私, 而今也自上曲護內需司奴婢。 凡干本司下人之訴, 不辨是非, 而只信其言, 守令以此罷之, 下人以此罪之, 故其流之弊, 至於冒占民田, 謀復其戶, 使一邑之田, 盡付於司奴之戶, 而平民偏受其役, 流離殆盡, 一國之人, 莫不扼腕嘆息。 況背主之奴, 交通司奴, 改名投托, 而孤兒、寡婦, 莫敢爭辨, 坐被其奪, 其爲憤怨極矣。 近者利川居私奴莫同, 謀逆本主幼學柳浣, 投屬內需司之狀, 昭著無疑, 故臣等方令窮詰治罪, 而其類乃反擊錚陳訴, 遂蒙上敎, 使之分揀。 然則敎誘莫同, 使之投托者, 實司奴論孫、六山等, 而不少懲艾, 益長其惡, 則豪奴悍婢, 皆背其主, 孤兒、寡婦, 皆失高曾之物。 冤痛莫甚於此。 況臣等久忝本府, 如此呈狀者, 相繼不絶, 每爲推問, 則皆是背主之奴婢。 自上豈知弊之至此極乎? 請勿分揀, 以已招服辭緣, 依律治罪, 以示大公至正之道。" 答曰: "奴婢復戶事, 只申祖宗之法而已。 民田結卜之數, 守令議察, 則豈有冒占之弊乎? 私賤之投托, 是有司之不明耳。 常時司奴, 濫有陳告, 予每敎戒矣。 其如啓。"
地名: 利川 (京畿道, 都護府)
年: 1572.0

○乙丑/禁府, 利川居招强盜殺主奴鶴連於今、婢鶴非等, 陵遲處死。 同謀水夫重甫赤等, 斬不待時。
地名: 利川 (京畿道, 都護府)
年: 1613.0

○金祕、柳孝先壓膝, 不服。 王問左右曰: "沈友英子燮, 年稱十四, 雖年未滿, 可以刑訊乎?" 左右皆曰: "沈燮宜見其容貌議處。" 朴應犀言: "沈燮雖年少, 其父叛國之謀, 日日常談, 宜有所聞。 且燮言: ‘其父, 常言｢我居此國, 做事不易, 汝若長成, 當請奴酋來。｣’ 矣。" 於是左右請刑推燮。 王曰: "沈燮年少, 可用輕杖。" 沈燮受刑一杖, 呼云, 請承服曰: "羊甲爲魁, 欲以驪、利之軍攻國。 且臣父, 果言欲請奴酋來, 其意似欲攻國也。" 王曰: "問其擧事時月。 且羊甲豈有渠自爲王之理? 其上更無推戴者歟?" 沈燮供稱: "擧事時月則尙遠, 魁首則羊甲矣。" 王曰: "何人爲王乎? 以俗言問之。" 燮供稱: "逆謀甚密, 豈肯向兒說道耶? 羊甲自爲王云。" 王曰: "爲王者不爲直招, 加刑以問。" 燮又供: "鄭浹當爲王云。" 王曰: "爲王者必有其人, 而以鄭浹詐稱, 更加刑以問。 且驪州、利川必有聚軍, 其與知逆謀之人, 一一問啓。" 沈燮多引人。 李德馨曰: "沈燮欲免刑, 多數引人, 不可取實。 但旣已承服, 宜速正刑。"
地名: 利川 (京畿道, 都護府)
年: 1624.0

○賊將李守白、奇益獻等, 斬适、明璉等, 來獻行朝。 初, 賊比至利川之境, 徒黨散落, 其下李守白、奇益獻四十餘人, 乘夜以火攻之, 遂斬适、栴
                  〔旃〕
                
              、邃、明璉及其子姪仁發、順生等。 順生卽希奮奴子, 募兵投賊者也。 明璉之姪㴸勇健善鬪, 每戰先登, 捕得梟示。 适腹心李廷培、張善旭、姜彦信、尹廷綬、沈吉元、金堯立、張天圭、朴終彦、吳永吉等, 旣渡江, 中路逃去。

○上晝講《論語》于資政殿。 夕講《大學衍義》。 吏曹參判崔鳴吉曰: "臣昨見忠淸監司李命俊狀啓, 則請罷忠勳府屯田, 而有勿罷之敎。 此雖出於優待勳臣之盛意, 而屯田之設於本府, 實入無多, 只貽下人作弊之端也。" 上曰: "本府堂上及外方守令, 若着實禁斷, 則豈有中間弊端乎?" 上又曰: "吳煥事, 何以處之?" 判義禁李廷龜曰: "煥供辭, 以爲: ‘渠不自殺而其奴殺之’ 云。 利川府使所報亦如此, 但以事干李浩元所招見之, 則渙之所犯無疑。" 上曰: "雖不自殺, 知其非賊而殺之, 則殺人之罪, 安得兔乎?" 廷龜曰: "吳煥刑推, 然後可得其情。 豈可以言語取信乎?"
地名: 利川 (京畿道, 都護府)
年: 1626.0

○丙戌/號牌廳啓曰: "利川居前縣監李揚門、業儒李穙ㆍ李希哲等, 婢夫, 初以私奴入籍, 後皆詣官自首。 當此立法之初, 不可不依事目褒奬。 李揚門等依近例, 令該曹錄用似當。" 答曰: "依啓。 府使李景嚴, 亦表裏一襲賜給。"